"Wasal iż-żmien li niċċelebraw il-kisbiet tagħna" – hekk stqarr il-Prim Ministru Joseph Muscat f'intervista fl-okkażjoni ta' Jum il-Ħaddiem. Dan il-kliem qalu fid-dawl tal-fatt li llum mit-3:00pm tibda ċelebrazzjoni ta' Jum il-Ħaddiem minn Pjazza Kastilja. Illum l-1 ta' Mejju huwa ddedikat lill-ħaddiema Maltin u Għawdxin, u lill-pedamenti tal-Partit li tul is-snin dejjem kienu ta' sostenn għalih. F'messaġġ għal Jum il-Ħaddiem fuq www.one.com.mt, il-Prim Ministru qal li issa huwa l-waqt li l-Gvern mhux biss jgħid dak li għamel, imma jgħid ukoll fejn se jmur fis-sentejn li ġejjin. Qal li dak li twettaq s'issa kien biss l-ewwel parti tal-pjan ta' dan il-Gvern, ta' kif bi ħsiebu jbiddel pajjiżna, ta' kif Malta qed tinbidel u ta' kif il-ħsibijiet se jitwettqu fil-prattika. Mistoqsi f'liema ħaddiema se jkun qed jiftakar waqt id-diskors tiegħu tal-lejla, il-Prim Ministru wieġeb li f'moħħu se jkollu lil dawk kollha li, irrelevanti mit-tip ta' xogħol jew settur li jaħdmu fih, imorru għax-xogħol għaliex jaspiraw li huma u l-famlji tagħhom jimxu 'l quddiem. Tenna l-impenn tiegħu lejn il-mobbiltà soċjali. "Aħna moviment tax-xogħol" qal il-Prim Ministru. "Gvern tax-xogħol". Osserva kemm ix-xogħol iġib flimkien lil min joħolqu u lil min iwettqu. Esprima r-rieda tiegħu li jindirizza l-problemi li jeżistu fil-qasam tax-xogħol, sabiex il-livell tal-għajxien tal-ħaddiema u anke tal-pensjonanti jkompli jogħla. "Noħolqu aktar ġid li joħloq ix-xogħol u jinfirex", temm jgħid il-Prim Ministru. Nirrakomandaw l-intervista sħiħa fuq is-sit www.one.com.mt, li tnieda llum bħala proġett ġdid tal-grupp ONE.